Broj: 711-I-1993-Pp-314/22-02-19

Zagreb, 06. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI/21) te članka 17. Pravilnika o načinu rada i odlučivanja Povjerenstva za odlučivanje o sukobu interesa od 16. listopada 2013.g., **u predmetu** **obveznika Marka Barišića, zamjenika gradonačelnika Grada Valpovo**,na stručnom sastanku Povjerenstva održanom dana 06. rujna 2022.g., donosi sljedeći:

**ZAKLJUČAK**

**Postupak za odlučivanje o sukobu interesa protiv obveznika Marka Barišića, zamjenika gradonačelnika Grada Valpovo, u odnosu na okolnost da mu je otac bio član izbornog povjerenstva u Gradu Valpovu na izborima na kojima je obveznik izabran za zamjenika gradonačelnika neće se pokrenuti, jer postupanje obveznika prije stupanja na dužnost po kojoj postaje obveznik ZSSI-a ne ulazi u nadležnost Povjerenstva, niti može ukazivati na moguću povredu odredbi Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI/11-a).**

Obrazloženje

Povjerenstvo je dana 30. lipnja 2022.g. na temelju neanonimne prijave, otvorilo predmet protiv obveznika Marka Barišića, zamjenika gradonačelnika Grada Valpova, koji se vodi pod brojem Pp-314/22.

U navedenoj prijavi prijavitelj ističe kako je otac obveznika tajnik Grada Valpova te da je isti bio član Izbornog Povjerenstva u Gradu Valpovu na izborima na kojima se njegov sin kandidirao, a potom i bio izabran na mjesto zamjenika gradonačelnika, čime je u pitanje dovedena regularnost izbora.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u registar obveznika Povjerenstvo je utvrdilo da je Marko Barišić zamjenik gradonačelnika Grada Valpova od 21. svibnja 2021.g. Odredbom članka 3. stavka 1. podstavka 39. ZSSI/11-a također je bilo propisano da su gradonačelnici, općinski načelnici i njihovi zamjenici obveznici istog Zakona, stoga Marka Barišića povodom obnašanja dužnosti zamjenika gradonačelnika Grada Vaplova obvezuju odredbe ovih Zakona.

Člankom 41. stavkom 1. ZSSI/21-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ovoga Zakona. Sukladno stavku 3. istog članka Zakona postupak nije dopušteno pokrenuti na temelju anonimne prijave.

Člankom 42. stavkom 1. ZSSI/21-a propisano je da je Povjerenstvo dužno, kada utvrdi da su ispunjene pretpostavke za pokretanje postupka iz članka 41. stavka 1. istog Zakona, obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

S obzirom na navedenu zakonsku odredbu, te da je u ovome slučaju Pp-314/22 spis formiran nakon stupanja ZSSI/21-a na snagu, a obveznik i dalje obnaša javnu dužnost zamjenika gradonačelnika Grada Valpova, postupak će se voditi sukladno procesnim odredbama novog ZSSI/21-a.

Okolnosti predmetne prijave ne ukazuju da bi obveznik počinio povredu neke od odredbi ZSSI/11-a koji je bio na snazi u vrijeme održavanja lokalnih izbori 2021. godine, s obzirom da se odnose na provedbu lokalnih izbora na kojima je bio izabran na dužnost zamjenika gradonačelnika.

Naime, Povjerenstvo ističe kako nije ovlašteno odlučivati o zakonitosti postupanja prije nego je obveznik stupio na dužnost, odnosno prije nego li se temeljem dužnosti koju obnaša smatrao obveznikom Zakona, jer se takvo postupanje ne može dovesti u svezu s radnjama učinjenim u obnašanju javne dužnosti. Isto tako, Povjerenstvo ne može odlučivati niti o postupanju oca obveznika, budući da tajnik Grada Valpova nije obveznik u smislu odredbi članka 3. stavka 1. i 2. ZSSI/11-a.

Međutim, budući da navodi iz prijave upiru na pitanje regularnosti izbora za zamjenika gradonačelnika Grada Valpova, Povjerenstvo će navedenu prijavu proslijediti Državnom izbornom povjerenstvu, kao nadležnom tijelu za kontroliranje zakonitosti provedbe zbora, sukladno Zakonu o Državnom izbornom povjerenstvu („Narodne novine“, broj 44/06 i 19/07).

Sukladno svemu navedenom, Povjerenstvo je donijelo odluku kao u izreci ovoga zaključka.

PREDSJEDNICA POVJERENSTVA

Nataša Novaković, dipl. iur.

Dostaviti:

1.Obvezniku Marku Barišiću, osobnom dostavom

2. Podnositelju prijave e-mailom

3.Pismohrana